REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/176-23

4. septembar 2023. godine

B e o g r a d

ZAPISNIK

31. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 4. SEPTEMBRA 2023. GODINE

Sednica je počela u 14,05 časova.

Sednicom je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica Martać, Miroslav Kondić, Svetlana Milijić, Nikola Radosavljević, Aleksandra Tomić, Tijana Davidovac, Vladimir Obradović, Nenad Mitrović, Bojana Bukumirović, Dragan M. Marković i Rozalija Ekres.

Sednici su prisustvovali zamenici članova Odbora: Snežana Paunović (zamenik Dušana Bajatovića), Zoran Stojanović (zamenik Veroljuba Stevanovića), Đorđe Stanković (zamenik Miroslava Aleksića) i Miodrag Gavrilović (zamenik Nenada Mitrovića).

Član Odbora Vojislav Vujić pristupio je sednici u toku glasanja za predlog da se obavi zajednički načelni i jedinstveni pretres o tačkama 1. do 3. dnevnog reda.

Sednici nije prisustvovao član Odbora Nebojša Zelenović, niti njegov zamenik.

Sednici je prisustvovao i narodni poslanik Dejan Radenković, predsednik i izvestilac Odbora za privredu, regionalni razvoj, trgovinu, turizam i energetiku, koji je razmatrao Predlog zakona o izmenama i dopunama Zakona o budžetu Republike Srbije za 2023. godinu.

Sednici je prisustvovala i narodni poslanik Radmila Vasić.

Sednici su prisustvovali predstavnici Ministarstva finansija: Siniša Mali, ministar finansija;Slavica Savičić i Saša Stevanović, državni sekretari; Milica Jovanović, Darko Komnenić i Dragan Demirović, pomoćnici ministra;Tatjana Paulica Milovanović, pomoćnik direktora Uprave za javni dug; Milesa Marjanović, načelnik u Sektoru budžeta; Ana Pančić, Ivana Ristić i Ana Jović, savetnici ministra i Dragan Babić, viši savetnik u Upravi za javni dug; predstavnici Fiskalnog saveta: Pavle Petrović, predsednik; Bojan Dimitrijević, član i Danko Brčerević, glavni ekonomista; predstavnici Narodne banke Srbije : Ana Ivković i Nikola Dragašević, viceguverneri; Dejan Dević, generalni direktor Direkcije za zakonodavno-pravne poslove; Darko Stamenković, generalni direktor Sektora za kontrolu poslovanja banaka i Milan Trajković, zamenik generalnog direktora Sektora za ekonomska istraživanje i statistiku.

Na predlog predsednika, Odbor je, većinom glasova (10 glasova za), usvojio da se sa dnevnog reda sednice Odbora povuče tačka 1. koja glasi: Razmatranje Predloga zakona o izmenama i dopunama Zakona o naknadama za korišćenje javnih dobara, koji je podnela Vlada (broj 011-1555/23 od 18. avgusta 2023. godine), u načelu.

Na predlog predsednika , Odbor je, većinom glasova (10 glasova za, četiri glasa protiv, jedan narodni poslanik nije glasao ), usvojio da se dnevni red sednice dopuni sa dve tačke dnevnog reda i to tako što bi Odbor ove dve tačke razmatrao kao prvu i drugu tačku dnevnog reda:

Tačka 1. - Razmatranje Predloga zakona o izmenama i dopunama Zakona o budžetu Republike Srbije za 2023. godinu, sa Predlogom odluke o davanju saglasnosti na Odluku o izmenama i dopunama Finansijskog plana Republičkog fonda za penzijsko i invalidsko osiguranje za 2023. godinu, Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2023. godinu, Predlogom odluke o davanju saglasnosti na Odluku o izmenama i dopunama Finansijskog plana Fonda za socijalno osiguranje vojnih osiguranika za 2023. godinu i Predlogom odluke o davanju saglasnosti na Odluku o izmenama i dopunama Finansijskog plana Nacionalne službe za zapošljavanje za 2023. godinu, koji je podnela Vlada (broj 400-1654/23 od 2. septembra 2023. godine), u načelu;

Tačka 2. - Razmatranje Predloga zakona o izmenama i dopunama Zakona o akcizama, koji je podnela Vlada (broj 011-1655/23 od 2. septembra 2023. godine), u načelu.

Na predlog predsednika , Odbor je većinom glasova (10 glasova za ) utvrdio sledeći dnevni red u celini:

D n e v n i r e d:

1. Razmatranje Predloga zakona o izmenama i dopunama Zakona o budžetu Republike Srbije za 2023. godinu, sa Predlogom odluke o davanju saglasnosti na Odluku o izmenama i dopunama Finansijskog plana Republičkog fonda za penzijsko i invalidsko osiguranje za 2023. godinu, Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2023. godinu, Predlogom odluke o davanju saglasnosti na Odluku o izmenama i dopunama Finansijskog plana Fonda za socijalno osiguranje vojnih osiguranika za 2023. godinu i Predlogom odluke o davanju saglasnosti na Odluku o izmenama i dopunama Finansijskog plana Nacionalne službe za zapošljavanje za 2023. godinu, koji je podnela Vlada (broj 400-1654/23 od 2. septembra 2023. godine), u načelu;
2. Razmatranje Predloga zakona o izmenama i dopunama Zakona o akcizama, koji je podnela Vlada (broj 011-1655/23 od 2. septembra 2023. godine), u načelu;
3. Razmatranje Predloga zakona o potvrđivanju Sporazuma o zajmu između KfW, Frankfurt na Majni i Republike Srbije koju zastupa Vlada Republike Srbije delujući preko i putem Ministarstva finansija za Zajam za politike (PBL) – „Reforma sektora energetike i životne sredine u Republici Srbiji“, koji je podnela Vlada (broj 011-1354/23 od 14. jula 2023. godine).

Odbor je većinom glasova (12 glasova za, 2 glasa protiv) odlučio da, u skladu sa članom 76. Poslovnika, obavi zajednički, načelni i jedinstveni pretres o tačkama 1. do 3. dnevnog reda, s tim što će se o svakoj tački dnevnog reda Odbor izjašnjavati pojedinačno, kao i da u okviru načelnog i jedinstvenog pretresa razmotri i 2 amandmana koja su podneta na Predloga zakona o potvrđivanju Sporazuma o zajmu između KfW, Frankfurt na Majni i Republike Srbije koju zastupa Vlada Republike Srbije delujući preko i putem Ministarstva finansija za Zajam za politike (PBL) – „Reforma sektora energetike i životne sredine u Republici Srbiji“ i podnese izveštaj Narodnoj skupštini.

Pre prelaska na rad po utvrđenim tačkama dnevnog reda, predsednik Odbora je obavestio članove Odbora da su u skladu sa članom 173. stav 2. Poslovnika Narodne skupštine Odboru dostavljeni izveštaji odbora koji su razmatrali Predlog zakona izmenama i dopunama Zakona o budžetu za 2023. godinu:

- Izveštaj Odbora za privredu, regionalni razvoj, trgovinu, turizam i energetiku, koji je odlučio da predloži Odboru za finansije, republički budžet i kontrolu trošenja javnih sredstava da prihvati Predlog zakona o izmenama i dopunama Zakona budžetu Republike Srbije za 2023. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike, Razdeo 32 – Ministarstvo unutrašnje i spoljne trgovine i Razdeo 62 - Ministarstvo turizma i omladine, u načelu;

- Izveštaj Odbora za poljoprivredu, šumarstvo i vodoprivredu, koji je odlučio da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o izmenama i dopunama Zakona o budžetu Republike Srbije za 2023. godinu, Razdeo 24 - Ministarstvo poljoprivrede, šumarstva i vodoprivrede.

Zajednički načelni i jedinstveni pretres 1. do 3. tačke dnevnog reda

Predlog zakona o izmenama i dopunama Zakona o budžetu Republike Srbije za 2023. godinu predstavio je Siniša Mali, ministar finansija. O Predlogu zakona govorili su i: Ana Ivković, viceguverner Narodne banke Srbije i Pavle Petrović, predsednik Fiskalnog saveta.

U uvodnom izlaganju, ministar finansija je istakao da će projektovani višak sredstava na godišnjem nivou u iznosu od 60,6 mlrd dinara , kroz rebalans budžeta za 2023. godinu, biti pravilno raspoređen. Veći deo tih sredstva će biti usmeren ka povećanju plata i penzija odnosno ka podizanju životnog standarda građana Srbije. Izmenama i dopunama Zakona o budžetu Republike Srbije za 2023. godinu je predviđen i fiskalni deficit budžeta u iznosu od 2,8 % BDP-a koji je manji u odnosu na projektovani deficit koji je iznosio 3,3 % BDP-a.

Rebalansom budžeta biće omogućeno povećanje plata za mesec septembar u iznosu od 5,5% za zaposlene u prosveti , za medicinske sestre i tehničare u zdravstvu i za negovateljice u ustanovama socijalne zaštite, kao i povećanje penzija u istom iznosu od 1.oktobra 2023. godine. Takođe, rebalansom su planirana i sredstva za isplatu jednokratne pomoći majkama , od po 10.000 dinara sa svako dete do 16 godina.

Siniša Mali je ukazao da su rebalansom budžeta dodatno izdvojene 23 mlrd dinara za kapitalne projekte, 35 mlrd dinara za dodatne subvencije u poljoprivredi kao i 3,9 mlrd dinara za lečenje retkih bolesti i lečenje dece u inostranstvu.

Ana Ivković, viceguverner Narodna banke Srbije, je istakla da su ključni razlozi boljih rezultata zbog kojih se radi rebalans budžeta za 2023.godinu visoka profitabilnost privrede, dobra kretanja na tržištu rada i značajno popravljanje situacije u energetskom sektoru u odnosu na period izrade budžeta za 2023.godinu.

Viceguverner je ukazala da se procene ključnih ekonomskih parametara i kretanja Narodne banke i Ministarstva finansija ne razlikuju ili su razlike veoma male i navela da je ocena Narodne banke Srbije da su makroekonomska kretanja i projekcije, koje su u osnovi nacrta rebalansa budžeta, realistične i na liniji projekcija Narodne banke Srbije. Očekivanja su da će se međugodišnja inflacija do kraja godine spustiti na nivo od 8,0 % i da se u granicama cilja od 3 plus minus 1,5 % uđe u drugo tromesečje sledeće godine. Sa takvom dinamikom, projekcija Narodne banke Srbije prosečne inflacije za ovu godinu iznosi 12,7 %, i gotovo je jednaka projekciji Ministarstva finansija od 12,5 % sa kojom je rađen rebalans budžeta za 2023. godinu.

Pavle Petrović, predsednik Fiskalnog saveta je istakao da tekuću 2023. godinu obeležavaju visoka inflacija i nizak privredni rast zbog čega je ekonomski veoma izazovna ali da su,uprkos nepovoljnom makroekonomskom okruženju, fiskalni trendovi u 2023. bili su relativno dobri i znatno povoljniji od očekivanja. Blaga zima, globalni pad cene energenata i povećana proizvodnja EPS-a doveli su do toga da se budžetski troškovi za finansiranje urušenog domaćeg energetskog sektora gotovo prepolove u odnosu na plan. Globalni pad cene energenata iskorišćen je i za to da Vlada u martu 2023. ukine raniju odluku o privremenom umanjenju akciza na naftne derivate - što je uticalo na povećanje ovih javnih prihoda znatno iznad plana. Takođe, u 2023. je naplaćen neočekivano veliki porez na dobit, budući da su pojedini segmenti privrede imali u 2022. rekordan profit (NIS je npr. u 2022. ostvario dobit koja je preko šest puta veća od proseka iz prethodne tri godine). S druge strane, zabrinjavajući je pad naplate PDV-a koji može da nagovesti strukturne probleme u funkcionisanju Poreske uprave.

Predsednik Fiskalnog saveta je ukazao da bi , da nema rebalansa, promene na javnim prihodima i rashodima uticale na umanjenje fiskalnog deficita s planiranih 3,3% BDP-a na ispod 1,5% BDP-a, tj. smanjile bi zaduživanje zemlje za oko 1,3 mlrd evra u odnosu na prvobitni budžetski plan. Vlada je umesto toga rebalansom uvela nove i snažne rashodne mere čime su fiskalni deficit i zaduživanje države gotovo vraćeni na prvobitno planirani nivo. Glavne od tih mera su: 1) povećanje subvencija za poljoprivredu, 2) vanredno povećanje penzija, 3) povećanje zarada za zaposlene u obrazovanju i delu zdravstva i 3) jednokratna isplata 10.000 dinara za svako dete do 16 godina starosti.

U diskusiji po ovim tačkama dnevnog reda učestvovali su: Vladimir Obradović, Veroljub Arsić, Nenad Mitrović, Miodrag Gavrilović, Đorđe Stanković, Aleksandra Tomić, Snežana Paunović i Radmila Vasić, čija su izlaganja tonski snimana.

U toku rada po utvrđenim tačkama dnevnog reda, predsednik Odbora izrekao je dve opomene i meru oduzimanja reči narodnom poslaniku Miodragu Gavriloviću, zameniku Nenada Mitrovića, shodno primenjujući odredbe člana 109. i 110. Poslovnika.

1. **tačka dnevnog reda – glasanje**

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava je većinom glasova (11 glasova za, 1 glas protiv) odlučio da podnose

I Z V E Š T A J

I

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o budžetu Republike Srbije za 2023. godinu, sa Predlogom odluke o davanju saglasnosti na Odluku o izmenama i dopunama Finansijskog plana Republičkog fonda za penzijsko i invalidsko osiguranje za 2023. godinu, Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2023. godinu, Predlogom odluke o davanju saglasnosti na Odluku o izmenama i dopunama Finansijskog plana Fonda za socijalno osiguranje vojnih osiguranika za 2023. godinu i Predlogom odluke o davanju saglasnosti na Odluku o izmenama i dopunama Finansijskog plana Nacionalne službe za zapošljavanje za 2023. godinu, u načelu.

II

Odbor za finansije, republički budžet i kontrolu trošenja javnih sredstava, na osnovu člana 174. Poslovnika Narodne skupštine, razmotrio je izveštaje odbora Narodne skupštine koji su, u skladu sa članom 173. stav 1. Poslovnika Narodne skupštine, dostavljeni Odboru za finansije, republički budžet i kontrolu trošenja javnih sredstava, kao nadležnom odboru, i to:

- Izveštaj Odbora za privredu, regionalni razvoj, trgovinu, turizam i energetiku, koji je većinom glasova odlučio da predloži Odboru za finansije, republički budžet i kontrolu trošenja javnih sredstava da prihvati Predlog zakona o izmenama i dopunama Zakona budžetu Republike Srbije za 2023. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike, Razdeo 32 – Ministarstvo unutrašnje i spoljne trgovine i Razdeo 62 - Ministarstvo turizma i omladine, u načelu;

- Izveštaj Odbora za poljoprivredu, šumarstvo i vodoprivredu, koji je odlučio nakon glasanja da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o izmenama i dopunama Zakona o budžetu Republike Srbije za 2023. godinu, Razdeo 24 - Ministarstvo poljoprivrede, šumarstva i vodoprivrede.

Za izvestioca Odbora na sednici Narodne skupštine određen je Veroljub Arsić, predsednik Odbora.

**2.tačka dnevnog reda – glasanje**

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava je većinom glasova (11 glasova za, 1 glas protiv ) odlučio da podnose

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o akcizama, u načelu.

Za izvestioca Odbora na sednici Narodne skupštine određen je Veroljub Arsić, predsednik Odbora.

**3.tačka dnevnog reda – glasanje**

Odbor za finansije, republički budžet i kontrolu trošenja javnih sredstava je većinom glasova (11 glasova za, 1 glas protiv) odlučio da predloži Narodnoj skupštini da prihvati predlog zakona , u načelu.

Odbor za finansije, republički budžet i kontrolu trošenja javnih sredstava je većinom glasova (1 glas za, 10 nije glasalo), odlučio da predloži Narodnoj skupštini da odbije amandmane podnete na predlog zakona.

Po obavljenom glasanju ( u načelu i pojedinostima), na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava je odlučio da podnose

I Z V E Š T A J

I

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma o zajmu između KfW, Frankfurt na Majni i Republike Srbije koju zastupa Vlada Republike Srbije delujući preko i putem Ministarstva finansija za Zajam za politike (PBL) – „Reforma sektora energetike i životne sredine u Republici Srbiji“, koji je podnela Vlada.

II

Odbor je, u skladu sa članom 164. stav 1. Poslovnika Narodne skupštine, razmotrio amandmane podnete na Predlog zakona o potvrđivanju Sporazuma o zajmu između KfW, Frankfurt na Majni i Republike Srbije koju zastupa Vlada Republike Srbije delujući preko i putem Ministarstva finansija za Zajam za politike (PBL) – „Reforma sektora energetike i životne sredine u Republici Srbiji“, koji je podnela Vlada.

Odbor je odlučio da predloži Narodnoj skupštini da **odbije** sledeće amandmane:

- na član 1. koji su zajedno podneli narodni poslanici Radomir Lazović, Biljana Đorđević, Robert Kozma, Jelena Jerinić i Đorđe Pavićević;

- na član 3. koji su zajedno podneli narodni poslanici Radomir Lazović, Biljana Đorđević, Robert Kozma, Jelena Jerinić i Đorđe Pavićević.

Za izvestioca Odbora na sednici Narodne skupštine određen je Veroljub Arsić, predsednik Odbora.

Sednica je završena u 16,05 časova.

Sednica je tonski snimana.

Sekretar PREDSEDNIK

Tijana Ignjatović Veroljub Arsić